b'\n_START_ARTICLE_\nJohann Tetzel\n_START_SECTION_\nBakgrunn\n_START_PARAGRAPH_\nJohann Tetzel var s\xc3\xb8nn av en gullsmed, formodentlig ved navn Ziegler. Det er litt uklart n\xc3\xa5r og hvor han tr\xc3\xa5dte inn i dominikanerordenen. Om han inntr\xc3\xa5dte i Pirna eller i Leipzig er ogs\xc3\xa5 uvisst. I alle fall finner vi ham etterhvert i dominikanerklosteret St. Pauli i Leipzig. I 1497 dro Tetzel til Roma for \xc3\xa5 f\xc3\xa5 tillatelse fra ordensgeneralen (Joachim Turrianus) til \xc3\xa5 finne seg et annet kloster. Selv om tillatelsen ble tilbakekalt, ble han i 1502 prior i Glogau, som tilh\xc3\xb8rte dominikanernes polske provins. Han ble ogs\xc3\xa5 inkvisitor for den saksiske provins, predikant i Leipzig og teologidosent for ordenskandidatene der.\n_START_SECTION_\nAvlatspredikant\n_START_PARAGRAPH_\nI 1503 dukker han for f\xc3\xb8rste gang opp i kildene som avlatspredikant. I 1504 til 1510 var han avlatspredikant i Livland, etter at Den tyske orden hadde f\xc3\xa5tt tillatelse fra pave Alexander VI om \xc3\xa5 ha en tre\xc3\xa5rs jubileumsavlat i kirkeprovinsene Magdeburg, Bremen og Riga. _NEWLINE_Etter et opphold p\xc3\xa5 tre \xc3\xa5r utskrev den nye pave Julius II den 22. november 1506 en ny tre\xc3\xa5rs avlat for kirkeprovinsene K\xc3\xb6ln, Mainz and Trier. Ved slutten av 1509 var han avlatskommiss\xc3\xa6r i bisped\xc3\xb8mmet Strassburg, og derfra dro han i 1510 til N\xc3\xbcrnberg, W\xc3\xbcrzburg og Bamberg._NEWLINE_Fra 1509 var han blitt inkvisitor for b\xc3\xa5de Polen (etter anbefaling fra den polske provinsial Johannes Advocati) og for Sachsen. _NEWLINE_I 1516 ble han subkommiss\xc3\xa6r i bisped\xc3\xb8mmet Meissen (Mei\xc3\x9fen) for avlaten som var blitt utskrevet til st\xc3\xb8tte for byggingen av Peterskirken i Roma.\n_START_SECTION_\nKritisert av Martin Luther\n_START_PARAGRAPH_\nFra 1517 var Johann Tetzel generalsubkommiss\xc3\xa6r p\xc3\xa5 oppdrag av erkebiskop Albrecht av Mainz i bisped\xc3\xb8mmene Halberstadt og Magdeburg. Hans avlatsreiser i denne egenskap lar seg ikke rekonstruere fullstendig, men det kan p\xc3\xa5vises at han i 1517 prekte avlaten i byene Eisleben, Halle, Zerbst, J\xc3\xbcterbog, Magdeburg og Berlin. _NEWLINE_Han prekte aldri i Wittenberg, som det l\xc3\xa5 i bisped\xc3\xb8mmet Brandenburg. Tetzel hadde ikke adgang til \xc3\xa5 virke i Wittenberg. _NEWLINE_Luther kom ogs\xc3\xa5 med et omfattende kritisk tilbakeblikk p\xc3\xa5 Tetzel i av sine mest voldsomme kampskrifter, \xc2\xabWider Hans Wurst\xc2\xbb. Det kom i 1541, lenge etter Tetzels d\xc3\xb8d._NEWLINE_Etter at striden om avlaten var blusset opp, offentliggjorde Luther skrivet \xc2\xabSermon von Abla\xc3\x9f und Gnade\xc2\xbb, som kritiserte avlatsmisbrukene og Tetzel. Tetzel svarte i april 1518 med skrivet \xc2\xabVorlegung\xc2\xbb der han p\xc3\xa5 sitt vis p\xc3\xa5pekte at Luthers kritikk skulle b\xc3\xa6re i seg kimen til en undergraving av selve troen og av kirkens myndighet. Like etterp\xc3\xa5, i mai, fulgte Tetzel opp med 50 teser som bare g\xc3\xa5r lett inn p\xc3\xa5 avlaten men som mest konsentrerte seg om kirkens myndighet. P\xc3\xa5 dette tidspunkt hadde Tetzel bare et bakkalaureat i teologi. _NEWLINE_Senere i 1518 ble han promovert til doktor i teologi i Frankfurt an der Oder. Om det var hans egen orden eller universitetet i Frankfurt som forestod dette, vet man ikke. Tetzel disputerte i Frankfurt over avlaten, for \xc3\xa5 forsvare seg mot Luthers anklager._NEWLINE_St. Petersavlaten var egentlig utskrevet for en \xc3\xa5tte\xc3\xa5rsperiode, men Luthers angrep p\xc3\xa5 den gjorde at det fra da av gikk meget tr\xc3\xa5tt med avlatsprekenen. _NEWLINE_Tetzel, n\xc3\xa5 forlatt og en brukket mann b\xc3\xa5de psykisk og fysisk, trakk seg tilbake til St. Pauls-klosteret i Leipzig._NEWLINE_Tetzel d\xc3\xb8de kort tid etter, den 11. august 1519. Hans d\xc3\xb8d sammenfalt med et pestutbrudd i Leipzig.'